DA Den Europæiske Unions Tidende L 177/39

KOMMISSIONENS GENNEMFØRELSESFORORDNING (EU) 2017/1238

af 7. juli 2017

om at gøre importen af visse varer af rustbestandigt stål med oprindelse i Folkerepublikken Kina til genstand for registrering

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 14, stk. 5,

efter at have underrettet medlemsstaterne, og

ud fra følgende betragtninger:

(1) Den 9. december 2016 offentliggjorde Europa-Kommissionen (»Kommissionen«) en meddelelse i Den Europæiske Unions Tidende (2) om indledning af en antidumpingprocedure vedrørende importen af visse varer af rustbestandigt stål med oprindelse i Folkerepublikken Kina (»Kina«) som følge af en klage, indgivet den 25. oktober 2016 af EUROFER (»klageren«) på vegne af producenter, der tegnede sig for mere end 25 % af den samlede produktion i Unionen af visse varer af rustbestandigt stål.

1. DEN PÅGÆLDENDE VARE

(2) Den undersøgte vare er visse varer af rustbestandigt stål (»CRS«) med oprindelse i Kina.

(3) CRS består af fladvalsede produkter af jern eller legeret stål eller ulegeret stål, aluminiumberoliget, belagt eller overtrukket via varmgalvanisering med zink og/eller med aluminium, og ingen andre metaller, kemisk passiveret, med indhold af: kulstof på mindst 0,015 vægtprocent men ikke over 0,170 vægtprocent, aluminium på mindst 0,015 vægtprocent men ikke over 0,100 vægtprocent, niobium på ikke over 0,045 vægtprocent, titan på ikke over 0,010 vægtprocent og vanadium på ikke over 0,010 vægtprocent, som foreligger i oprullet stand, afkortede plader og smalle båndjern. Følgende varer er udelukket: — varer af rustfrit stål, af silicium-elektrisk stål og af hurtigstål, — varer kun varmvalsede eller koldvalsede.

(4) Den pågældende vare tariferes i øjeblikket under KN-kode ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 og ex 7226 99 70 (Taric-kode: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990035, 7225990092, 7226993010, 7226997094).

2. ANMODNING

(5) Anmodningen om registrering i henhold til grundforordningens artikel 14, stk. 5, blev indgivet af klageren den 24. maj 2017. Klageren anmodede om, at importen af den pågældende vare gøres til genstand for registrering, således at der senere kan anvendes foranstaltninger mod denne import fra datoen for en sådan registrering.

3. BEGRUNDELSE FOR REGISTRERINGEN

(6) I henhold til grundforordningens artikel 14, stk. 5, kan Kommissionen pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger over for denne import. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning.

(7) Klageren hævder, at registrering er berettiget, eftersom den pågældende vare fortsat bliver dumpet, og at importørerne var bekendt med denne dumpingpraksis, som strakte sig over en længere periode og forvoldte EU-erhvervsgrenen skade. Endvidere hævder klageren, at importen fra Kina forvolder EU-erhvervsgrenen skade, og at der var en væsentlig importvækst selv efter undersøgelsesperioden, hvilket i alvorlig grad ville undergrave antidumpingtoldens afhjælpende virkninger, hvis en sådan told skal anvendes.

(8) Kommissionen mener, at importørerne ganske rigtigt var bekendt med eller burde have været bekendt med eksportørernes dumpingpraksis. Klagen indeholdt tilstrækkelige umiddelbare beviser herfor, og dette blev fremhævet i meddelelsen om indledning af denne procedure (3). I den ikke-fortrolige version af klagen blev det anslået, at dumpingmargenen var på 50 % for importen fra Kina. Klagen indeholdt beviser for dumping, som var baseret på en sammenligning af de normale værdier, baseret på prisoplysninger fra en producent i Canada, som blev anvendt som referenceland, og eksportprisen ab fabrik på den pågældende vare ved salg til eksport til Unionen. Den kinesiske eksportpris blev fastlagt på grundlag af oplysninger om, hvad de kinesiske eksporterende producenter opkrævede på EU-markedet fra august 2012 til april 2016.

(9) I betragtning af omfanget af den dumping, der muligvis finder sted, er det rimeligt at antage, at importørerne var over eller burde have været klar over situationen.

(10) Klageren fremlagde endvidere tilstrækkelige beviser, både i klagen og i anmodningen om registrering, i form af pressemeddelelser, hvori de kinesiske eksportørers dumpingpraksis beskrives, og som ikke umiddelbart kunne ignoreres eller burde være blevet ignoreret af importørerne. Anmodningen om en undersøgelse henviste også til handelsbeskyttelsesforanstaltninger, herunder gældende antidumpingtold i tredjelande.

(11) Siden indledningen af proceduren i december 2016 har Kommissionen konstateret en yderligere stigning på over 50 %, når den gennemsnitlige månedlige importmængde i perioden oktober 2015 til september 2016 (dvs. undersøgelsesperioden) sammenlignes med perioden januar til april 2017 (dvs. perioden efter indledningen af proceduren). Der blev fremlagt yderligere umiddelbare beviser for stigninger i markedsandel og oplagring.

(12) Endvidere er der i klagen tilstrækkelige umiddelbare beviser for, at der forvoldes skade, og i de redegørelser, der blev fremlagt i forbindelse med undersøgelsen, herunder anmodningen om registrering, er der beviser for, at en fortsat importvækst ville forvolde yderligere skade. I lyset af tidspunktet vil stigningen i dumpingimporten samt andre omstændigheder (som f.eks. overkapaciteten i Kina og de kinesiske eksportørers prisadfærd, som blev godtgjort i den oprindelige klage) i alvorlig grad kunne underminere den afhjælpende virkning af en endelig antidumpingtold, medmindre en sådan told indføres med tilbagevirkende kraft. På baggrund af indledningen af denne procedure og under hensyntagen til udviklingen hidtil i importen fra Kina med hensyn til pris og mængde er det endvidere rimeligt at antage, at importniveauet for den pågældende vare yderligere vil kunne øges forud for vedtagelsen af eventuelle midlertidige foranstaltninger, og at lagerbeholdninger hurtigt vil kunne opbygges af importørerne.

4. SAGSFORLØB

(13) I lyset af ovenstående har Kommissionen konkluderet, at klageren har forelagt tilstrækkelige umiddelbare beviser til at berettige registrering af importen af den pågældende vare i henhold til grundforordningens artikel 14, stk. 5.

(14) Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre interesserede parter, hvis de anmoder herom skriftligt og kan godtgøre, at der foreligger særlige grunde til, at de bør høres.

5. REGISTRERING

(15) I henhold til grundforordningens artikel 14, stk. 5, bør importen af den pågældende vare gøres til genstand for registrering for at sikre, at hvis undersøgelsen skulle føre til konklusioner om indførelse af antidumpingtold, kan denne told, hvis de nødvendige betingelser er opfyldt, opkræves med tilbagevirkende kraft på den registrerede import i overensstemmelse med grundforordningens artikel 10, stk. 4.

(16) I klagen skønner klageren, at der er en gennemsnitlig dumpingmargen på omkring 50 % og en gennemsnitlig målprisunderbudsmargen på 37,8 %-41,0 % for den pågældende vare. Det anslåede beløb for den mulige fremtidige betalingsforpligtelse er fastsat for Kina til målprisunderbuddet vurderet på grundlag af klagen, dvs. fra 37,8 %-41,0 % af cif-importværdien af den pågældende vare.

6. BEHANDLING AF PERSONOPLYSNINGER

(17) Personoplysninger, som indsamles i forbindelse med denne registrering, vil blive behandlet i overensstemmelse med Europa-Parlamentets og Rådets forordning (EF) nr. 45/2001 (4) —

VEDTAGET DENNE FORORDNING:

Artikel 1

1. Toldmyndighederne pålægges hermed i henhold til artikel 14, stk. 5, i forordning (EU) 2016/1036 at tage de nødvendige skridt til at registrere importen til Unionen af visse varer af rustbestandigt stål med oprindelise i Folkerepublikken Kina bestående af fladvalsede produkter af jern og legeret stål eller ulegeret stål, aluminiumberoliget, belagt eller overtrukket via varmgalvanisering med zink og/eller med aluminium, og ingen andre metaller, kemisk passiveret, med indhold af: kulstof på mindst 0,015 vægtprocent men ikke over 0,170 vægtprocent, aluminium på mindst 0,015 vægtprocent men ikke over 0,100 vægtprocent, niobium på ikke over 0,045 vægtprocent, titan på ikke over 0,010 vægtprocent og vanadium på ikke over 0,010 vægtprocent, som foreligger i oprullet stand, afkortede plader og smalle båndjern, undtagen:

— varer af rustfrit stål, af silicium-elektrisk stål og af hurtigstål,

— varer kun varmvalsede eller koldvalsede

i øjeblikket henhørende under KN-kode ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 og ex 7226 99 70 (Taric-kode: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990035, 7225990092, 7226993010, 7226997094).

Registreringen ophører ni måneder efter datoen for denne forordnings ikrafttrædelse.

2. Alle interesserede parter opfordres til skriftligt at give deres synspunkter til kende, fremlægge beviser eller anmode om at blive hørt senest 20 dage efter offentliggørelsen af denne forordning.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. juli 2017. På Kommissionens vegne Jean-Claude JUNCKER Formand

(1) EUT L 176 af 30.6.2016, s. 21.

(2) EUT C 459 af 9.12.2016, s. 17.

(3) EUT C 459 af 9.12.2016, s. 17 (afsnit 3 i indledningsmeddelelsen).

(4) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).